32005R0562
L 095/11
JURNALUL OFÍCIAL AL UNIUNII EUROPENE
REGULAMENTUL (CE) NR. 562/2005 AL COMISIEI
din 5 aprilie 2005
de stabilire a normelor de aplicare a Regulamentului (CE) nr. 1255/1999 al Consiliului privind schimburile de informații dintre statele membre și Comisie în sectorul laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 40,
întrucât:
(1)
Regulamentul (CE) nr. 1498/1999 al Comisiei din 8 iulie 1999 de stabilire a normelor de punere în aplicare a Regulamentului (CEE) nr. 804/68 al Consiliului privind schimburile de informații dintre statele membre și Comisie în sectorul laptelui și produselor lactate (2) a făcut obiectul mai multor modificări substanțiale. Regulamentul (CE) nr. 1255/1999, precum și toate regulamentele care stabilesc normele de aplicare aferente au introdus numeroase modificări. În consecință, în scopul asigurării clarității, este necesar să se abroge Regulamentul (CE) nr. 1498/1999 și să se înlocuiască cu un nou regulament.
(2)
Evaluarea situației de producție și a pieței în sectorul laptelui și produselor lactate face indispensabilă disponibilitatea informațiilor regulate privind funcționarea măsurilor de intervenție prevăzute de Regulamentul (CE) nr. 1255/1999 și, în special, evoluția stocurilor de produse în cauză deținute de agențiile de intervenție sau de persoane particulare.
(3)
Stabilirea restituirilor și stabilirea ajutoarelor pentru laptele degresat transformat în cazeină pot fi efectuate numai pe baza informațiilor privind evoluția prețurilor practicate atât pe piața internă, cât și în comerțul internațional.
(4)
O observare precisă și regulată a fluxurilor comerciale care permite evaluarea efectului restituirilor necesită informații despre exportul produselor pentru care se prevăd restituiri, în special în ceea ce privește cantitățile care fac obiectul unei licitații în cadrul unei cereri de ofertă.
(5)
Punerea în aplicare a acordului privind agricultura încheiat în cadrul Rundei Uruguay de negocieri comerciale multilaterale (denumit în continuare „acord privind agricultura”) și adoptat de Decizia 94/800/CE a Consiliului (3) necesită, cu scopul de a asigura respectarea angajamentelor acordului, punerea la dispoziție a unor numeroase informații detaliate cu privire la importuri și exporturi, în special cu privire la cererile de certificate și utilizarea lor. Pentru a permite o realizare optimă a angajamentelor menționate anterior, o informație rapidă privind evoluția exporturilor este indispensabilă. În conformitate cu același acord, exporturile ca ajutor alimentar nu sunt supuse limitărilor aplicabile exporturilor subvenționate. În consecință, este necesar să se precizeze că schimburile de informații privind cererile de licențe de export trebuie să le evidențieze pe cele privind ajutoarele alimentare.
(6)
Regulamentul (CE) nr. 174/1999 al Comisiei din 26 ianuarie 1999 de stabilire a normelor de aplicare a Regulamentului (CEE) nr. 804/68 al Consiliului în ceea ce privește licențele de export și restituirile la export în cazul laptelui și produselor lactate (4) prevede norme speciale pentru exporturile anumitor produse lactate în Canada, Statele Unite ale Americii și în Republica Dominicană. Este necesar să se prevadă comunicarea informațiilor aferente.
(7)
Regulamentul (CE) nr. 174/1999 prevede un regim specific de acordare a restituirilor pentru componenții de origine comunitară ai brânzei topite fabricate în conformitate cu regimul de perfecționare activă. Este necesar să se prevadă comunicarea informațiilor aferente.
(8)
Articolul 5 din Regulamentul (CE) nr. 174/1999 prevede extinderea, în anumite cazuri, a validității unei licențe de export la un cod de produs altul decât cel prevăzut la rubrica 16 a licenței de export. Este necesar să se prevadă comunicarea informațiilor aferente.
(9)
Regulamentul (CE) nr. 2535/2001 al Comisiei din 14 decembrie 2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare (5) prevede gestionarea anumitor contingente la import prin eliberarea de certificate IMA 1 de către organismele din țările terțe. Comisiei îi sunt comunicate de către statele membre cantitățile de produse pentru care se eliberează licențe de import pe baza certificatelor IMA 1. Reiese din experiența obținută că aceste schimburi de informații nu permit întotdeauna o monitorizare precisă, etapă după etapă, a desfășurării importurilor menționate anterior. Este necesar să se prevadă transmiterea informațiilor suplimentare.
(10)
Experiența dobândită de-a lungul anilor în prelucrarea datelor primite de Comisie arată că frecvența schimburilor de informații este uneori excesivă. Prin urmare, este necesar să se reducă această frecvență.
(11)
Comparabilitatea cotațiilor de preț ale produselor este esențială, în special, pentru a calcula valoarea restituirilor și a ajutoarelor. De asemenea, este necesar să se poată evalua credibilitatea cotațiilor de preț datorită ponderării datelor.
(12)
Mijloacele de comunicare au evoluat considerabil în ultimii ani. Este necesar să se țină seama de această evoluție pentru a face aceste metode mai rapide, mai eficiente și mai sigure.
(13)
Măsurile prevăzute de prezentul regulament sunt conforme cu avizul comitetului de gestionare a laptelui și produselor lactate,
ADOPTĂ PREZENTUL REGULAMENT:
CAPITOLUL I
STOCURI ȘI MĂSURI DE INTERVENȚIE
Articolul 1
(1) În cazul măsurilor de intervenție adoptate în temeiul articolului 6 alineatul (1) din Regulamentul (CE) nr. 1255/1999, statele membre comunică următoarele informații Comisiei până la data de 10 a fiecărei luni, pentru luna precedentă:
(a)
cantitățile de unt în stoc la încheierea lunii de referință, precum și cantitățile intrate și ieșite pe parcursul acestei luni, în conformitate cu modelul prevăzut în partea A din anexa I la prezentul regulament;
(b)
o defalcare a cantităților de unt ieșite din stoc pe parcursul lunii de referință, în conformitate cu regulamentele sub a căror incidență se află, utilizând modelul prevăzut în partea B din anexa I la prezentul regulament;
(c)
clasificarea în funcție de vechime a cantităților de unt în stoc la încheierea lunii de referință, în conformitate cu modelul prevăzut în partea C din anexa I la prezentul regulament.
(2) În cazul măsurilor de intervenție adoptate în temeiul articolului 6 alineatul (3) din Regulamentul (CE) nr. 1255/1999, statele membre comunică următoarele informații Comisiei până la data de 10 a fiecărei luni pentru luna precedentă, utilizând modelul prevăzut în anexa II la prezentul regulament:
(a)
cantitățile de unt și cantitățile de smântână transformate în echivalent unt intrate și ieșite pe parcursul lunii de referință;
(b)
cantitățile totale de unt și de smântână transformate în echivalent unt în stoc la încheierea lunii de referință.
Articolul 2
În cazul măsurilor de intervenție adoptate în temeiul articolului 7 alineatul (1) din Regulamentul (CE) nr. 1255/1999, statele membre comunică până la data de 10 a fiecărei luni, pentru luna precedentă:
(a)
cantitățile de lapte praf degresat în stoc la încheierea lunii de referință, precum și cantitățile intrate și ieșite pe parcursul acestei luni, în conformitate cu modelul prevăzut în partea A din anexa III la prezentul regulament;
(b)
o defalcare a cantităților de lapte praf degresat ieșite pe parcursul lunii de referință, în conformitate cu modelul prevăzut în partea B din anexa III la prezentul regulament;
(c)
clasificarea în funcție de vechime a cantităților de lapte praf degresat în stoc la încheierea lunii de referință, în conformitate cu modelul prevăzut în partea C din anexa III la prezentul regulament.
Articolul 3
În cazul măsurilor de intervenție adoptate în temeiul articolelor 8 și 9 din Regulamentul (CE) nr. 1255/1999, statele membre comunică până la data de 10 a fiecărei luni pentru luna precedentă, utilizând modelul prevăzut în anexa IV la prezentul regulament:
(a)
cantitățile de brânză intrate și ieșite din stoc pe parcursul lunii respective, defalcate pe categorii de brânzeturi;
(b)
cantitățile de brânză în stoc la încheierea lunii respective, defalcate pe categorii de brânzeturi.
Articolul 4
În sensul prezentului capitol, se înțelege prin:
(a)
„cantități intrate”: cantitățile intrate fizic în stoc, indiferent dacă sunt sau nu preluate de către organismele de intervenție;
(b)
„cantități ieșite”: cantitățile care au fost retrase sau, în cazul preluării de către cumpărător înainte de retragere, cantitățile preluate.
CAPITOLUL II
MĂSURILE PRIVIND AJUTOARELE PRIVIND LAPTELE DEGRESAT SAU LAPTELE PRAF DEGRESAT
Articolul 5
(1) În cazul măsurilor de intervenție adoptate în sensul articolului 11 alineatul (1) din Regulamentul (CE) nr. 1255/1999, statele membre comunică următoarele informații Comisiei până la data de 20 a fiecărei luni pentru luna precedentă, utilizând modelul prevăzut în anexa V la prezentul regulament:
(a)
cantitățile de lapte degresat utilizat pentru producerea de furaje combinate pentru care s-au solicitat ajutoare pe parcursului lunii în cauză;
(b)
cantitățile de lapte praf degresat denaturat pentru care s-au solicitat ajutoare pe parcursul lunii în cauză;
(c)
cantitățile de lapte praf degresat utilizat pentru producerea de furaje combinate pentru care s-au solicitat ajutoare pe parcursul lunii în cauză.
(2) În cazul ajutoarelor acordate în temeiul articolului 12 din Regulamentul (CE) nr. 1255/1999 pentru laptele degresat transformat în cazeină, statele membre comunică Comisiei, în conformitate cu modelul prezentat în anexa V la prezentul regulament și până la data de 20 a fiecărei luni, cantitățile de lapte degresat pentru care s-a solicitat un ajutor pe parcursul lunii precedente. Aceste cantități se defalcă în funcție de calitatea cazeinelor sau a cazeinaților produși.
CAPITOLUL III
PREȚUL
Articolul 6
(1) Comisiei îi sunt comunicate de către statele membre, până cel târziu în ziua de miercuri a fiecărei săptămâni la ora 11 (ora din Bruxelles), prețurile „la poarta fabricii” practicate pe teritoriul lor, pe parcursul săptămânii precedente, pentru produsele prevăzute în anexa VI. Ele comunică prețurile declarate de către producători pentru produsele lactate, cu excepția brânzeturilor, în cazul în care producția națională reprezintă 2 % sau mai mult din producția comunitară sau în cazul în care producția este considerată reprezentativă la nivel național de către autoritatea națională competentă. În cazul brânzeturilor, statele membre comunică prețurile pentru tipurile care reprezintă 8 % sau mai mult din producția națională totală.
(2) Cel târziu la o lună după încheierea lunii precedente, Comisiei îi sunt comunicate de către statele membre prețurile laptelui crud plătite producătorilor de produse lactate pe teritoriul lor.
Prețurile sunt exprimate în medie ponderată stabilită prin sondaj de către autoritatea statului membru.
(3) În ceea ce privește comunicările privind prețurile practicate în Comunitate, statele membre adoptă măsurile necesare pentru a obține informații reprezentative, exacte și complete. În acest scop, statele membre transmit Comisiei, până la data de 31 mai a fiecărui an, un raport care adoptă forma modelului menționat în anexa XII la prezentul regulament.
(4) Statele membre adoptă măsurile necesare pentru a garanta că agenții economici în cauză le comunică informațiile solicitate în termenii acordați.
(5) În sensul prezentului articol, se înțelege prin „preț «la poarta fabricii»” prețul la care este cumpărat produsul la întreprindere, fără taxe (TVA) și alte costuri (transport, încărcare, manipulare, depozitare, palete, asigurări etc.). Prețurile sunt exprimate în medie ponderată stabilită prin sondaj de autoritatea statului membru.
CAPITOLUL IV
COMERȚ
SECȚIUNEA 1
IMPORTURI
Articolul 7
Comisiei îi sunt comunicate de către statele membre:
1.
cel târziu la o lună după încheierea perioadei contingentare pentru perioada contingentară precedentă, cantitățile de produse, defalcate în funcție de codul din Nomenclatura Combinată și în funcție de codul țării de origine, pentru care s-au eliberat licențele de import în conformitate cu cotele prevăzute la articolul 5 din Regulamentul (CE) nr. 2535/2001;
2.
până la datele de 10 ianuarie și de 10 iulie, pentru cele șase luni precedente, cantitățile de produse, defalcate în funcție de codul din Nomenclatura Combinată și în funcție de codul țării de origine, pentru care s-au eliberat licențe de import în conformitate cu cotele prevăzute la articolul 24 din Regulamentul (CE) nr. 2535/2001;
3.
până la data de 10 a fiecărei luni pentru luna precedentă, cantitățile de produse, defalcate în funcție de codul din Nomenclatura Combinată și în funcție de codul țării de origine, pentru care s-au eliberat licențe de import supuse aplicării taxelor nepreferențiale menționate în Tariful Vamal Comun;
4.
până la data de 10 a fiecărei luni pentru luna precedentă, cantitățile de produse, defalcate în funcție de codul din Nomenclatura Combinată și în funcție de codul țării de origine, pentru care s-au eliberat licențe de import pentru importurile în temeiul articolului 1 din Regulamentul (CE) nr. 2007/2000 al Consiliului (6) și al articolului 10 din acordul interimar dintre Comunitatea Europeană și Liban aprobat prin Decizia 2002/761/CE a Consiliului (7);
5.
până la data de 10 a fiecărei luni pentru luna precedentă, cantitățile de produse, defalcate în funcție de codul din Nomenclatura Combinată și în funcție de codul țării de origine, pentru care s-au eliberat licențe de import în conformitate cu cotele prevăzute la articolul 20 din Regulamentul (CE) nr. 2535/2001;
6.
anual, la cel târziu trei luni după încheierea fiecărei perioadei contingente, cantitățile neutilizate de licențe eliberate în cadrul cotelor de import prevăzute de Regulamentul (CE) nr. 2535/2001, defalcate în funcție de numărul de ordine, în funcție de codul din Nomenclatura Combinată și în funcție de codul țării de origine.
După caz, statele membre informează Comisia în legătură cu neeliberarea de licențe pentru perioadele de referință în cauză.
Articolul 8
Comisiei îi sunt comunicate de către statele membre, până la 31 martie pentru anul precedent, în conformitate cu modelul prevăzut în anexa VII, defalcate în funcție de codul din Nomenclatura Combinată, următoarele date privind licențele de import eliberate în temeiul prezentării unui certificat IMA 1, în conformitate cu capitolul III titlul 2 din Regulamentul (CE) nr. 2535/2001, precizând numerele certificatelor IMA 1:
(a)
cantitatea de produse pentru care s-a eliberat certificatul și data de eliberare a licențelor de import;
(b)
cantitatea de produse pentru care s-a eliberat garanția.
SECȚUNEA 2
EXPORTURI
Articolul 9
(1) Comisiei îi sunt comunicate de către statele membre următoarele informații în fiecare zi lucrătoare până la ora 18:
(a)
cantitățile, defalcate în funcție de codul din nomenclatura produselor lactate pentru restituirile la export și în funcție de codul destinației, pentru care s-au solicitat licențe în ziua respectivă:
(i)
prevăzute la articolul 1 din Regulamentul (CE) nr. 174/1999, cu excepția cantităților prevăzute la articolul 17 din regulamentul menționat anterior;
(ii)
prevăzute la articolul 17 din Regulamentul (CE) nr. 174/1999;
(b)
după caz, lipsa de cereri prevăzute la litera (a) în ziua respectivă;
(c)
cantitățile, defalcate în funcție de cerere, în funcție de codul din nomenclatura produselor lactate pentru restituirile la export și în funcție de codul destinației, pentru care s-au solicitat în ziua respectivă licențe provizorii prevăzute la articolul 8 din Regulamentul (CE) nr. 174/1999, precizând:
(i)
data limită de depunere a ofertelor, cu o copie a documentului care confirmă anunțul de participare la licitație pentru cantitățile solicitate;
(ii)
cantitatea de produse la care se referă anunțul de participare la licitație sau, în cazul unei licitații deschise de forțele armate în sensul articolului 36 alineatul (1) litera (c) din Regulamentul (CE) nr. 800/1999 al Comisiei (8), care nu precizează această cantitate, cantitatea aproximativă defalcată în conformitate cu modalitățile specificate;
(d)
cantitățile, defalcate în funcție de codul din nomenclatura produselor lactate pentru restituirile la export și în funcție de codul destinației, pentru care au fost eliberate sau anulate definitiv, în ziua respectivă, licențele provizorii prevăzute la articolul 8 din Regulamentul (CE) nr. 174/1999, indicând organismul care emite anunțul de participare la licitație, data și cantitatea licența provizorie, utilizând modelul prevăzut în partea A din anexa VIII la prezentul regulament;
(e)
după caz, cantitatea revizuită de produse la care se referă anunțul de participare la licitație prevăzut la litera (c), utilizând modelul prevăzut în anexa VIII partea A la prezentul regulament;
(f)
cantitățile, defalcate în funcție de țară și în funcție de codul din nomenclatura produselor lactate pentru restituirile la export pentru care s-au eliberat licențe definitive cu restituire în aplicarea articolelor 20 și 20a din Regulamentul (CE) nr. 174/1999, utilizând modelul prevăzut în partea B din anexa VIII la prezentul regulament.
(2) În ceea ce privește comunicarea prevăzută la alineatul (1) litera (c) punctul (i), în cazul în care mai multe cereri au fost depuse în cadrul aceleiași licitații, este suficientă o singură comunicare pe stat membru.
(3) Statele membre nu comunică în fiecare zi cantitățile pentru care s-au solicitat licențe de export în conformitate cu articolul 1 alineatul (1) paragraful al doilea și articolele 18, 20 și 20a din Regulamentul (CE) nr. 174/1999, în cazul în care nu s-a solicitat nici o restituire sau în cazul furnizării de ajutor alimentar în sensul articolului 10 alineatul (4) din acordul privind agricultura încheiat în cadrul Rundei Uruguay.
Articolul 10
Comisiei îi sunt comunicate de către statele membre în ziua de luni a fiecărei săptămâni, pentru săptămâna precedentă, cantitățile, defalcate în funcție de codul din nomenclatura produselor lactate pentru restituirile la export, pentru care s-au solicitat licențe prevăzute la articolul 1 alineatul (1) paragraful al doilea din Regulamentul (CE) nr. 174/1999, fără restituire, utilizând modelul prevăzut în partea C din anexa VIII la prezentul regulament.
Articolul 11
Comisiei îi sunt comunicate de către statele membre până la data de 16 a fiecărei luni pentru luna precedentă:
(a)
cantitățile, defalcate în funcție de codul din nomenclatura produselor lactate pentru restituirile la export, pentru care s-au anulat cererile de licențe în conformitate cu articolul 10 alineatul (3) primul paragraf litera (b) din Regulamentul (CE) nr. 174/1999, cu precizarea ratei de restituire și utilizând modelul prevăzut în partea A din anexa IX la prezentul regulament;
(b)
cantitățile, defalcate în funcție de codul din nomenclatura produselor lactate pentru restituirile la export, neexportate după expirarea validității licențelor respective și rata restituirii corespunzătoare, utilizând modelul prevăzut în partea B din anexa IX la prezentul regulament;
(c)
cantitățile, defalcate în funcție de codul din nomenclatura produselor lactate pentru restituirile la export și în funcție de codul destinației pentru care s-au solicitat licențe de export pentru livrări sub formă de ajutor alimentar, în conformitate cu articolul 10 alineatul (4) din acordul privind agricultura încheiat în cadrul Rundei Uruguay, utilizând modelul prevăzut în partea C din anexa IX la prezentul regulament;
(d)
cantitățile, defalcate în funcție de codul din Nomenclatura Combinată și în funcție de codul țării de origine, care nu se găsesc în una dintre situațiile prevăzute la articolul 23 alineatul (2) din tratat și care sunt importate cu scopul de a fi utilizate pentru producerea de produse încadrate la codul NC 0406 30, în conformitate cu articolul 11 alineatul (6) a treia liniuță din Regulamentul (CE) nr. 800/1999 și pentru care s-a acordat autorizația prevăzută la articolul 17 alineatul (1) din Regulamentul (CE) nr. 174/1999, utilizând modelul prevăzut în partea D din anexa IX la prezentul regulament;
(e)
cantitățile, defalcate în funcție de codul din Nomenclatura Combinată sau, după caz, în funcție de codul din nomenclatura produselor lactate pentru restituirile la export, pentru care s-au eliberat licențe definitive, fără cerere de restituire, în temeiul articolelor 18 și 20 din Regulamentul (CE) nr. 174/1999, utilizând modelul prevăzut în partea E din anexa IX la prezentul regulament.
Articolul 12
Comisiei îi sunt comunicate de către statele membre, până la data de 16 a fiecărei luni (n), pentru luna n-4, cantitățile, defalcate în funcție de codul din Nomenclatura Combinată și în funcție de codul destinației, pentru care au fost încheiate formalitățile de export fără restituire, utilizând modelul prevăzut în anexa X partea A.
Articolul 13
Comisiei îi sunt comunicate de către statele membre până la 16 iulie pentru anul GATT precedent:
(a)
cantitățile pentru care a fost acceptată aplicarea articolului 5 alineatul (3) din Regulamentul (CE) nr. 174/1999 și, în cazul în care ele implică acordarea unei rate de restituire diferite, cu precizarea ratei de restituire și a codului din nomenclatura produselor lactate pentru restituirile la export menționat la rubrica 16 din licența de export eliberată, precum și a codului din nomenclatura restituirilor la export în cazul produselor efectiv exportate, utilizând modelul prevăzut în partea B din anexa X la prezentul regulament;
(b)
cantitățile, defalcate în funcție de codul din nomenclatura produselor lactate pentru restituirile la export la care a fost aplicat articolul 18 alineatul (3) din Regulamentul (CE) nr. 800/1999, în cazul în care rata de restituire efectiv aplicată este diferită de cea menționată pe licență, precum și restituirea pentru destinația prevăzută în licență și cea efectiv aplicată, utilizând modelul prevăzut în partea C din anexa X la prezentul regulament.
CAPITOLUL V
DISPOZIȚII GENERALE ȘI FINALE
Articolul 14
Comisiei îi sunt comunicate de către statele membre informațiile solicitate în temeiul prezentului regulament utilizând mijloacele de comunicare prevăzute în anexa XI.
Articolul 15
Comisia pune la dispoziția statelor membre datele transmise de acestea din urmă.
Articolul 16
Regulamentul (CE) nr. 1498/1999 se abrogă.
Regulamentul (CE) nr. 1498/1999 rămâne aplicabil în cazul transmiterii de date privind perioada anterioară aplicării prezentului regulament.
Referințele la regulamentul abrogat sunt considerate referințe la prezentul regulament și trebuie citite în conformitate cu tabelul de corespondență prevăzut în anexa XIII.
Articolul 17
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 iulie 2005. Cu toate acestea, articolul 6 alineatul (3) se aplică de la 31 mai 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 aprilie 2005.